b'\n_START_ARTICLE_\nJo\xc5\xbeef Spendou\n_START_SECTION_\n\xc5\xbdivljenje in delo\n_START_PARAGRAPH_\nObiskoval je osnovno \xc5\xa1olo v Kranju, gimnazijo v Ljubljani ter od 1769-1773 na Dunaju, kamor ga je vzel k sebi brat Anton. Na Dunaju je kon\xc4\x8dal \xc5\xa1tudij filozofije, poslu\xc5\xa1al eno leto predavanja prava ter se nato odlo\xc4\x8dil za \xc5\xa1tudij bogoslovja. Po kon\xc4\x8danem \xc5\xa1tudiju se je popolnoma posvetil katehezi. Leta 1791 je bil imenovan v dvorno komisijo kot \xc4\x8dlan \xc5\xa0tudijskega konsenza za osnovno \xc5\xa1olstvo. Od leta 1807 je bil vladni svetnik. V letih 1814\xe2\x88\x921816 je vodil in znatno dvignil pouk risanja na osnovnih \xc5\xa1olah. Leta 1816 je kot vi\xc5\xa1ji \xc5\xa1olski nadzornik stopil v pokoj, a bil hkrati imenovan za pro\xc5\xa1ta dunajskega kapitlja. Kot univerzitetni kancler je leta 1828 promoviral Franceta Pre\xc5\xa1erna. Leta 1838 je bil odlikovan z vite\xc5\xa1kim kri\xc5\xbeem avstrijskega cesarskega reda Leopolda, naslednje leto pa je od\xc5\xa1el v Kirnberg an der Mank kjer je umrl.'